Kazalo

1. UVOD.. 3

2. OZADJE. 3

3. POSTOPEK OCENJEVANJA.. 5

4. POVZETEK REZULTATOV OCENJEVANJA IN PRIPOROČIL. 5

4.1 Čisto nebo. 6

4.1.1 Organizacija skupnega podjetja in odnosi z zainteresiranimi stranmi 6

4.1.2 Izvajanje raziskovalnega programa. 7

4.2 Gorivne celice in vodik. 7

4.2.1 Organizacija skupnega podjetja in odnosi z zainteresiranimi stranmi 7

4.2.2 Izvajanje raziskovalnega programa. 7

4.3 Pobuda za inovativna zdravila. 8

4.3.1 Organizacija skupnega podjetja in odnosi z zainteresiranimi stranmi 8

4.3.2 Izvajanje raziskovalnega programa. 8

4.4 ANALIZA SWOT. 9

5. ODGOVOR KOMISIJE NA POROČILA IEG.. 10

5.1 Čisto nebo. 10

5.1.1 Priporočila v zvezi z organizacijo in učinkovitostjo. 11

5.1.2 Priporočila v zvezi z napredkom in učinkovitostjo. 12

5.2 Gorivne celice in vodik. 12

5.2.1 Priporočila v zvezi z organizacijo in učinkovitostjo. 12

5.2.2 Priporočila v zvezi z napredkom in učinkovitostjo. 13

5.3 Pobuda za inovativna zdravila. 14

5.3.1 Priporočila v zvezi z organizacijo in učinkovitostjo. 14

5.3.2 Priporočila v zvezi z napredkom in učinkovitostjo. 15

6. SKLEPNE UGOTOVITVE. 17

POROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Druga vmesna ocena skupnih podjetij za izvajanje skupnih tehnoloških pobud ČISTO NEBO, GORIVNE CELICE IN VODIK ter POBUDA ZA INOVATIVNA ZDRAVILA

1. UVOD

Poročilo povzema ugotovitve in glavna priporočila komisij neodvisnih strokovnjakov, ki so izvedle drugo vmesno oceno naslednjih skupnih tehnoloških pobud (JTI): Čisto nebo, Gorivne celice in vodik ter Pobuda za inovativna zdravila. Predstavljene so tudi pripombe Komisije in navedena področja, na katerih bi bilo treba predvideti nadaljnje ukrepe. S tem poročilom Komisija izpolnjuje zahteve iz člena 11 posameznih uredb Sveta o ustanovitvi navedenih skupnih tehnoloških pobud.[1]

Informacije o treh skupinah neodvisnih strokovnjakov (IEG), ki so opravile ocenjevanja, in o analizi SWOT (prednosti in pomanjkljivosti ter priložnosti in nevarnosti) za vsako skupno tehnološko pobudo so v prilogah. V prilogi je tudi popoln seznam priporočil skupin neodvisnih strokovnjakov. Posamezna poročila so v celoti objavljena na spletni strani ustreznega skupnega podjetja.

2. OZADJE

V sedmem okvirnem programu za raziskave in tehnološki razvoj (7. OP) je bilo predlagano, da se oblikujejo dolgoročna javno-zasebna partnerstva – kot skupne tehnološke pobude –, ki jih izvajajo skupna podjetja (JU) v skladu s členom 171 Pogodbe o ustanovitvi Evropske skupnosti (zdaj člen 187 Pogodbe o delovanju Evropske unije), določena pa so bila tudi posebna merila za njihovo opredelitev. Določenih je bilo več strateških tehnoloških področij in ustanovljena so bila javno-zasebna partnerstva (JZP) med Evropsko komisijo in industrijo. To poročilo se osredotoča na naslednja javno-zasebna partnerstva:

Skupno podjetje Čisto nebo (CS JU) je javno-zasebno partnerstvo med Evropsko unijo (ki jo zastopa Komisija) in aeronavtično industrijo. Njegov glavni cilj je razvijati okolju prijazne tehnologije v vseh segmentih komercialnega letalstva ter tako prispevati k uresničevanju ciljev platforme ACARE do leta 2020[2], namreč zmanjšanje emisij in hrupa v zračnem prometu v Evropi.

V skupnem podjetju Čisto nebo industrijo zastopa 12 vodilnih v industriji in trenutno 66 pridruženih članov. Poleg članov ima več kot 400 partnerjev, ki se izberejo na podlagi javnih razpisov za zbiranje predlogov in opravljajo posebne naloge. Vsi člani in partnerji sodelujejo na številnih tehnoloških področjih, ki so povezana v šest integriranih tehnoloških demonstratorjev (ITD), in v programu ocenjevalca tehnologije, katerega cilj je ocenjevanje koristnosti tehnologij, razvitih v okviru skupnega podjetja Čisto nebo.

Skupno podjetje za gorivne celice in vodik (FCH JU) je javno-zasebno partnerstvo med Evropsko unijo (ki jo zastopa Komisija), industrijo na področju gorivnih celic in vodika (ki jo zastopa industrijsko združenje NEW-IG) ter raziskovalno skupnostjo (ki jo zastopa raziskovalno združenje N.ERGHY). Njegov glavni cilj je pospešiti uvajanje tehnologij gorivnih celic in vodika na trg, da bi lahko v celoti izkoristili njihov potencial kot instrumenti za vzpostavljanje energetskega sistema z nizkimi emisijami ogljika. Skupno podjetje za pobudo za inovativna zdravila (IMI JU) je javno-zasebno partnerstvo med Evropsko unijo (ki jo zastopa Komisija) ter Evropsko federacijo farmacevtske industrije in združenj (EFPIA). Njegovi cilji so vzpostaviti bolj sodelovalno okolje za farmacevtske raziskave in tehnološki razvoj v Evropi ter razviti učinkovitejša in varnejša zdravila, hkrati pa povečati konkurenčnost farmacevtskega sektorja EU.

Skupno podjetje Čisto nebo ima proračun v višini 1,6 milijarde EUR, pri čemer znaša prispevek EU največ 800 milijonov EUR, od tega je vsaj 200 milijonov EUR namenjenih razpisom za zbiranje predlogov. Do septembra 2013 je bilo ocenjenih 14 razpisov za zbiranje predlogov, na podlagi katerih je bil izbran portfelj projektov. V času ocenjevanja je bilo v portfelju 349 projektov, za katere so bili podpisani sporazumi o dodelitvi sredstev. Ocenjevanje v okviru 15. razpisa za zbiranje predlogov je še potekalo, objava 16. in zadnjega razpisa pa je načrtovana pred koncem leta 2014.

Za raziskovalne dejavnosti skupnega podjetja za gorivne celice in vodik je najvišji prispevek EU 470 milijonov EUR. Doslej je bilo šest letnih razpisov za zbiranje predlogov, na podlagi katerih je bil izbran portfelj projektov. V prvih petih razpisih je bilo dodeljenih približno 380 milijonov EUR za 131 projektov. V času tega drugega vmesnega ocenjevanja so še potekala pogajanja za 71 projektov, ki so bili predloženi v okviru poziva za zbiranje predlogov v letu 2013, s skupnimi okvirnimi finančnimi sredstvi okrog 68 milijonov EUR.

Pobudi za inovativna zdravila je bila dodeljena največ 1 milijarda EUR iz proračuna 7. OP. Doslej je bilo 10 razpisov za zbiranje predlogov za skupni portfelj s približno 40 tekočimi projekti. 11. in zadnji razpis je bil objavljen 11. decembra 2013.

V skladu z zahtevami iz uredb Sveta o ustanovitvi skupnih podjetij za izvajanje skupnih tehnoloških pobud (JTI JU) je bil prvi sklop vmesnih ocenjevanj izveden v letih 2010 in 2011. Drugi sklop, ki je predmet tega poročila, je bil zaključen pred koncem leta 2013. Odziv Komisije na poročila o prvih vmesnih ocenah je bil vključen v njeno sporočilo o partnerstvu.[3]

3. POSTOPEK OCENJEVANJA

Druga vmesna ocenjevanja treh skupnih podjetij so potekala vzporedno. Pri ocenjevanjih je bilo zlasti pomembno usklajevanje zaradi prehoda s 7. OP na program Obzorje 2020 in tekočega procesa za nadaljevanje teh pobud.

Cilj ocenjevanja je bil oceniti uspešnost, učinkovitost in kakovost pobud, in sicer tako njihovih operativnih organov kot tudi dejavnosti v njihovem okviru.

V ta namen je Komisija povabila več neodvisnih strokovnjakov, da pripravijo poročilo na podlagi preučitve dejanskega stanja in razgovorov z izbranimi zainteresiranimi stranmi s posameznih tehnoloških področij. Za lažje ocenjevanje horizontalnih in skupnih vprašanj je en strokovnjak sodeloval v vseh treh skupinah neodvisnih strokovnjakov (IEG).

Po uvodnih srečanjih marca 2013 v Bruslju so ocenjevanja trajala povprečno pet mesecev. Izvajala so se deloma na daljavo ter vključevala telefonske konference, vrsto srečanj in pogovore s številnimi zainteresiranimi stranmi. Za gorivne celice in vodik so koordinatorji projekta izvedli tudi spletno anketo. V primeru skupnega podjetja Čisto nebo je bilo organiziranih več obiskov podjetij in obratov z izbranih ITD, da bi ocenili strategijo in delo v pripravljalni fazi demonstratorjev.

Poleg tega so bili analizirani interni dokumenti in informacije na spletu, vključno z nizom političnih dokumentov EU.

Poročila IEG so bila objavljena julija 2013 (Gorivne celice in vodik), avgusta 2013 (Pobuda za inovativna zdravila) in oktobra 2013 (Čisto nebo). Ta drugi krog vmesnega ocenjevanja je bil, kadar je bilo potrebno, v podporo zakonodajnemu procesu za vzpostavitev naslednje generacije JTI JU.

4. POVZETEK REZULTATOV OCENJEVANJA IN PRIPOROČIL

Splošni zaključek poročil IEG je, da so skupna podjetja uspešno uresničevala svoje cilje ter da so pomembna za reševanje izzivov v zvezi s programom Obzorje 2020 in bi jih bilo treba nadaljevati.

Druge vmesne ocene kažejo, da so obstoječa skupna podjetja uspešno dokazala koristnost koncepta javno-zasebnega partnerstva za raziskave na strateških tehnoloških področjih. Bila so učinkovita pri uresničevanju glavnih ciljev in sposobna okrepiti vlogo Evrope na področju raziskav in razvoja v sektorjih aeronavtike, farmacevtskih izdelkov ter gorivnih celic in vodika.

Strokovnjaki menijo, da bi lahko v prihodnje izboljšali nekatere vidike, zato so podali vrsto priporočil za odpravo ali zmanjšanje ugotovljenih pomanjkljivosti v sedanjem delovanju posameznih skupnih podjetij ter za izboljšanje njihove učinkovitosti, uspešnosti in kakovosti.

4.1 Čisto nebo

IEG je raziskave, izvedene v okviru skupnega podjetja Čisto nebo[4], ocenila kot zelo kakovostne. Nekaj demonstratorjev je že v teku ali jih je bilo preskušenih. Predhodne ocene koristi za okolje v številnih primerih potrjujejo, da bo mogoče doseči cilje do izteka programa.

4.1.1 Organizacija skupnega podjetja in odnosi z zainteresiranimi stranmi

V zvezi z organizacijo in učinkovitostjo uporabe virov poročilo navaja, da je upravljanje na splošno učinkovito pri vodenju programov ter izvajanju razpisov in projektov. IEG je prepričana, da je skupno podjetje Čisto nebo med industrijo, vključno z malimi in srednje velikimi podjetji (MSP), ter raziskovalnimi in akademskimi skupnostmi vzpostavilo učinkovit dialog o skupnem strateškem programu, ki ga tudi uspešno izvaja. Vendar pa IEG meni, da bi bilo treba okrepiti obstoječe povezave s skupnim podjetjem SESAR[5] in platformo ACARE[6] ter skupnemu podjetju Čisto nebo zagotoviti boljši pregled nad interesi letalskih družb, izvajalcev navigacijskih služb zračnega prometa (ANSP) in drugih zainteresiranih strani.

Pri delu izvršnega urada so po ugotovitvah IEG možne izboljšave, in sicer bi bilo mogoče zmanjšati obseg administrativnega dela, poskrbeti za bolj učinkovito organizacijo ter izboljšati notranje in zunanje komuniciranje. Kljub temu pa je bil dosežen velik napredek pri pospeševanju postopkov in doseganju večje operativne učinkovitosti. Poročilo vsebuje priporočilo za dodatne prilagoditve, ki bi še izboljšale učinkovitost dela izvršnega urada. Sedaj ko je skupno podjetje Čisto nebo dodobra uveljavljeno, je poleg tega treba izboljšati uravnoteženost znanj in spretnosti na področju vodenja projektov.

4.1.2 Izvajanje raziskovalnega programa

Glede tehničnega napredka poročilo navaja, da kaže skupno podjetje Čisto nebo kljub začetnim zamudam zaradi počasnega zagona zadovoljiv napredek pri doseganju zastavljenih ciljev ter da ima jasen, odprt in nediskriminatoren odnos do široke skupnosti zainteresiranih strani. Za učinkovito se je izkazala zlasti strategija (tj. metode, postopki in orodja), ki se uporablja za objavljanje in vodenje razpisov za zbiranje predlogov, izbiranje najboljših predlogov, spodbujanje sodelovanja MSP ter povečanje števila novih vstopov v skupno podjetje in razpisov za zbiranje predlogov.

Tudi tehnični razvoj demonstratorjev napreduje zadovoljivo. Navedeno je, da bodo v zvezi s predstavitvenimi programi do izteka skupnega podjetja Čisto nebo predloženi dokazi o uvedbi več tehnologij v prakso in prikazane možne koristi v zadevnem operativnem okolju.

4.2 Gorivne celice in vodik

Skupnemu podjetju za gorivne celice in vodik[7] je združitev dolgoročne zaveze EU in stabilnega financiranja, ki ga zagotavlja instrument, omogočila, da vliva zaupanje industriji in podpira sektor pri premoščanju vrzeli med raziskavami in njihovo uporabo.

4.2.1 Organizacija skupnega podjetja in odnosi z zainteresiranimi stranmi

IEG ugotavlja, da je vodenje projekta učinkovito in da ga udeleženci ocenjujejo pozitivno. Kljub temu je priporočila zmanjšanje splošnih stroškov. Strukturo upravljanja FCH ocenjuje kot ustrezno, vendar jo je mogoče še izboljšati, predvsem na ravni sprejemanja odločitev in sodelovanja z državami članicami. IEG je tudi priporočila, da skupno podjetje izboljša svoje komuniciranje.

4.2.2 Izvajanje raziskovalnega programa

Glede tehnološkega napredka je bilo v oceni ugotovljeno, da je razvoj na podlagi opravljenih raziskav gorivnih celic in vodika pripomogel k izboljšanju trga (npr. z zmanjšanjem stroškov ter izboljšanjem zmogljivosti in življenjske dobe komponent). V poročilu je poudarjeno, da so predstavitveni projekti, zlasti v prometnem sektorju, okrepili znanje in zaupanje. Čeprav je kakovost izvedenega dela po ocenah primerljiva z drugim delom v okviru 7. OP, se učinek na politiko (ki je ključnega pomena za uspeh tehnologij gorivnih celic in vodika) ocenjuje kot omejen, najverjetneje zaradi zgodnje faze raziskovalnih dejavnosti (zaključenih je bilo le malo število projektov). Strokovnjaki kljub temu priporočajo, da se pregledajo mehanizmi in povezave med raziskavami in politiko ter izboljša komunikacija s službami Komisije, odgovornimi za oblikovanje politike. Priporočajo tudi, da se poenostavi dostop do virov financiranja in tako omogočijo obsežne predstavitve, potrebne za uveljavitev teh tehnologij na trgu. Hkrati je treba ohraniti možnosti za prebojne raziskave.

4.3 Pobuda za inovativna zdravila

Po mnenju IEG je pobuda za inovativna zdravila[8] uspešno dokazala svojo učinkovitost pri povečevanju privlačnosti Evrope za raziskave in razvoj na farmacevtskem področju, združevanju virov ter krepitvi zavzetosti in udejstvovanja raznih zainteresiranih strani, pa tudi pri spodbujanju novih tehnologij in metodologij za pospešitev razvoja zdravil. Skupina v oceni poroča zlasti o visoki kakovosti in znanstveni odličnosti projektov.

4.3.1 Organizacija skupnega podjetja in odnosi z zainteresiranimi stranmi

Pri ocenjevanju učinkovitosti pobude za inovativna zdravila je IEG analizirala ključne kazalnike uspešnosti (KPI), strukture in procese upravljanja, komunikacijske strategije in uporabo finančnih sredstev. Ena glavnih ugotovitev je, da bi bilo treba KPI razvijati naprej, da bodo bolje merili in odražali splošne cilje pobude za inovativna zdravila. V okviru dolgoročne strategije je treba tudi bolje oceniti, kakšen splošni učinek ima IMI na biofarmacevtsko industrijo, sistem zdravstvenega varstva in evropsko gospodarstvo.

Poleg tega je v poročilu poudarjena potreba po razvijanju strategije komuniciranja, da bo mogoče doseči različne skupine s ciljno usmerjenimi sporočili. S tem bi lahko rešili problem premajhne prepoznavnosti IMI med specifičnimi skupinami v znanstveni skupnosti.

Čeprav je bil po mnenju IEG dosežen znaten napredek pri izboljšanju delovanja izvršnega urada, bi bilo mogoče še izboljšati nekatere organizacijske in kadrovske vidike.

4.3.2 Izvajanje raziskovalnega programa

V zvezi z izvajanjem raziskovalnih in razvojnih dejavnosti je IEG ugotovila, da še vedno obstajajo napačne predstave o vprašanjih intelektualne lastnine, čeprav zainteresirane strani problem zelo različno zaznavajo. IEG je pozdravila prizadevanja za preučitev novega mehanizma financiranja, na primer z razpisi za zbiranje predlogov za izrabo novih znanstvenih možnosti, katerih rezultati so bili nad pričakovanji.

4.4 ANALIZA SWOT

Strokovnjaki IEG so izvedli analize SWOT skupnih podjetij za izvajanje skupnih tehnoloških pobud, s pomočjo katerih so ocenjevanje lahko postavili v širši okvir in prišli do zaključkov. Pri prednostih in pomanjkljivostih ter priložnostih in nevarnostih posameznih skupnih podjetij so odkrili veliko skupnih značilnosti, zlasti glede prednosti in pomanjkljivosti. Ta analiza je zanesljiva, saj izrecno zajema tri od petih skupnih podjetij za JTI, ustanovljenih v okviru 7. OP. Komisija je že objavila poročilo o drugem krogu vmesnega ocenjevanja za drugi skupni podjetji za JTI v pristojnosti GD za komunikacijska omrežja, vsebine in tehnologijo[9]; ugotovitve iz tega poročila so v skladu z ugotovitvami, ki so predstavljene tukaj.

Na splošno prednosti v obstoječih JTI JU potrjujejo, da so javno-zasebna partnerstva uspešen model sodelovanja za spopadanje z nekonkurenčnimi izzivi v posebnih tehnologijah. JTI so dober instrument za dogovarjanje o strateških raziskovalnih programih in morebitno učinkovitejšo uporabo proračunskih sredstev za raziskave. Njihova prednost je tudi, da lahko ustvarjajo in ohranjajo močne skupnosti med industrijo, raziskovalnimi organizacijami in akademskim svetom, saj razširjajo mrežo sodelujočih zainteresiranih strani, ustvarjajo kritično maso strokovnega znanja za reševanje najbolj zapletenih problemov in zagotavljajo visokokakovostne znanstvene rezultate. Prav tako so se pobude izkazale kot koristne za mobilizacijo virov in rast sinergij.

Skupno podjetje Čisto nebo je vzpostavilo učinkovito strukturo upravljanja in proaktivno udeležbo svetovalnih teles. Skupni podjetji za gorivne celice in vodik ter pobudo za inovativna zdravila je treba v zvezi s tem izboljšati.

Glede pomanjkljivosti je v analizi poudarjeno, da je mogoče še izboljšati ravnovesje med znanstvenim in administrativnim osebjem v izvršnih uradih skupnih podjetij. Vendar pa je to treba razumeti v širšem okviru koncepta skupnih podjetij za JTI: ta so po svoji zasnovi majhni organi, ki morajo opravljati cel spekter podpornih storitev pri raziskovalnih in predstavitvenih dejavnostih. To vpliva na možnosti za izboljšanje ravnovesja med upravnimi in znanstvenimi nalogami ter uravnoteženje znanj in spretnosti osebja znotraj podjetja.

V zvezi s tem vključujejo uredbe Sveta, ki jih je predlagala Komisija,[10] ukrepe za pomoč skupnim podjetjem pri racionalizaciji nekaterih upravnih nalog, da bodo lahko še naprej koristila skupne storitve, ki se ponujajo vsem organom, udeleženim v programu Obzorje 2020.

IEG so poročale tudi o manjši udeležbi nekaterih kategorij zainteresiranih strani (zlasti MSP, podjetij EFPIA) in ukrepih, ki jih je treba sprejeti za razširitev obsega pobud. Sedanjo raven usklajevanja z regionalnimi, nacionalnimi in mednarodnimi pobudami in politikami so ocenile kot omejeno in bi jo bilo treba izboljšati. Takšne ugotovitve o udeležbi in usklajevanju različnih ravni ukrepanja in politik so dokaj specifične za JTI, za spremljanje izboljšav pa je pristojna Komisija.

Kjer je bil za posamezno JTI JU določen sklop ključnih kazalnikov uspešnosti, je bilo ugotovljeno, da ti kazalniki niso dovolj zreli, zato omejujejo možnosti za predstavljanje tako širših socialno-ekonomskih in okoljskih vplivov kot dosežkov pri uresničevanju ciljev na ravni programa. Ta dejavnik je lahko nevaren zlasti za politično podporo skupnim podjetjem za JTI.

Skupna nevarnost, ki je bila ugotovljena, pa je morebitno vse bolj negativno zaznavanje skupnih podjetij za JTI med glavnimi zainteresiranimi stranmi.

5. ODGOVOR KOMISIJE NA POROČILA IEG

Komisija pozdravlja ugotovitve IEG, da je skupno podjetje ustrezen okvir za izvajanje raziskav in predstavitvenih dejavnosti v specifičnih pomembnih sektorjih in jih je treba nadaljevati. Komisija se zavezuje, da bo upoštevala priporočila, naslovljena nanjo, ter si skupaj z drugimi zainteresiranimi stranmi in organi prizadevala za izvajanje priporočil, naslovljenih nanje. Na splošno se Komisija strinja z ocenami in sklepi IEG ter z večino posebnih priporočil. Mnoga priporočila so že bila obravnavana v predlogih Komisije za skupna podjetja za JTI v okviru programa Obzorje 2020.

5.1 Čisto nebo

Komisija se seznanja z ugotovitvijo IEG, da je skupno podjetje Čisto nebo kljub počasnemu začetku pospešilo svoje dejavnosti in je zdaj v polnem teku. Čeprav ni bilo mogoče v celoti nadoknaditi vseh zamud, bo izvajanje potekalo po načrtu. Komisija sprejema stališče IEG in je prepričana, da skupno podjetje Čisto nebo ustrezno napreduje pri uresničevanju svojih ciljev.

5.1.1 Priporočila v zvezi z organizacijo in učinkovitostjo

5.1.1.1 Ustreznost notranjih pravil in financiranja skupnega podjetja

Na splošno se Komisija strinja z mnenjem IEG, da bi bilo treba pospešiti postopek odločanja, vendar hkrati poudarja, da je treba pri racionalizaciji upoštevati pravila za udeležbo in finančno uredbo, da se ohrani nadzor in omogoči popolna preglednost uporabe javnih sredstev.

5.1.1.2 Učinkovitost organizacije in postopkov izvršnega urada, vključno s spremljanjem

Komisija se strinja, da je razširitev skupnih podjetij priložnost za racionalizacijo uporabe upravnih in tehničnih virov v teh podjetjih. Vendar pa je treba opozoriti, da je treba to racionalizacijo obravnavati in izpeljati v širšem kontekstu izvajanja programa Obzorje 2020, v skladu s katerim so skupna podjetja sredstvo za doseganje ciljev, ki jih določi zakonodajalec.

5.1.1.3 Učinkovitost komuniciranja

Komisija se strinja, da bi moralo dobiti komuniciranje osrednji pomen pri razvijanju notranjih in zunanjih sinergij skupnega podjetja. Odločena je nuditi podporo pri uresničevanju tega cilja. Poskrbeti je treba za bolj učinkovite dejavnosti komuniciranja in kot ciljno skupino določiti splošno javnost, predstavnike sektorja, nosilce odločanja in mednarodne skupnosti. Komisija se strinja z IEG, da so bili doslej doseženi zelo dobri rezultati in da je trenutno stanje pomembno izhodišče za dodatno izboljšanje komuniciranja. Strinja se tudi, da je treba okrepiti vezi med skupnima podjetjema SESAR in Čisto nebo, in je pripravljena sodelovati z obema skupnima podjetjema, da bi izboljšali komuniciranje ter okrepili sinergije in dopolnjevanje.

Komisija se tudi zavezuje, da bo tesno sodelovala s skupnim podjetjem Čisto nebo in vsemi zainteresiranimi stranmi, vključno s člani skupine nacionalnih predstavnikov, za izboljšanje splošne osveščenosti in prepoznavnosti skupnega podjetja Čisto nebo 2.

5.1.1.4 Kakovost razpisov za zbiranje predlogov

IEG ugotavlja, da sta bila postopek in izvajanje razpisov za zbiranje predlogov učinkovita in primerna glede na vlogo partnerjev v tehničnem programu Čisto nebo. Komisija se strinja, da je treba nadaljevati ta pristop in da bi moral postopek razpisov še naprej pomembno prispevati k doseganju posebnih ciljev v okviru še bolj ambicioznega skupnega podjetja Čisto nebo 2. Po mnenju IEG je treba še poglobiti sistematično pregledovanje tehnične vsebine razpisov in Komisija je pripravljena pripomoči k uresničitvi tega cilja.

5.1.2 Priporočila v zvezi z napredkom in učinkovitostjo

5.1.2.1 Splošni napredek in učinkovitost

Komisija se strinja s sklepom IEG, da bi moralo skupno podjetje Čisto nebo 2 postati osrednja točka vseevropskega in na demonstratorjih temelječega programa za inovativnost v letalstvu. Izkoristiti je treba rezultate uspešnega izvajanja skupnega podjetja Čisto nebo v 7. OP, da bo mogoče izpolniti cilje glede okolja in konkurenčnosti. Komisija poudarja, da je treba te okoljske cilje in napredek pri njihovem uresničevanju uskladiti z drugimi pobudami, ki podpirajo njeno okoljsko politiko.

Komisija se seznanja z ugotovitvijo IEG, da sta bili strategija in priprava končne faze demonstratorjev, vključno s testnimi leti, zgledni. Hkrati je IEG poudarila, da je treba bolj povezati cilje skupnega podjetja Čisto nebo in splošne cilje letalskega sektorja, kot jih določa evropska tehnološka platforma ACARE. Komisija se strinja s stališčem IEG in bo preučila možnosti razvijanja metodologije za ocenjevanje napredka pri uresničevanju ciljev ACARE.

5.1.2.2 Obiski na terenu

IEG se je ob obiskih na terenu iz prve roke seznanila, kakšen napredek je doseglo skupno podjetje Čisto nebo in kako so pridobljeni rezultati izpolnjevali specifične cilje. Komisija sprejema stališče in priporočilo IEG, naj se v prihodnjih ocenjevanjih predvidijo obiski na terenu.

5.1.2.3 Ocenjevalec tehnologije in politične potrebe

Komisija ugotavlja, da je v sedanjem programu ocenjevalec tehnologije usmerjen v tehnološke ocene. Komisija bi pozdravila razširitev področja uporabe pri razvoju orodij ocenjevalca tehnologije.

5.2 Gorivne celice in vodik

5.2.1 Priporočila v zvezi z organizacijo in učinkovitostjo

5.2.1.1 Upravljanje in zavzetost zainteresiranih strani

Komisija se strinja, da morajo biti postopki odločanja čim hitrejši, vendar poudarja, da je treba zagotoviti ustrezne roke pri organizaciji in pripravi sej upravnega odbora (GB). Upoštevati je treba, da je glasovalna pravica Komisije v upravnem odboru nedeljiva in da ji je treba omogočiti dovolj časa za postopek posvetovanja med službami, da se doseže sporazum med vsemi udeleženimi službami. Trenutni roki za posredovanje dokumentov za seje upravnega odbora in za odziv na pisne postopke so v skladu s to potrebo.

EU bo kot članica upravnega odbora nadzorovala pravilno dodeljevanje sredstev, nenehno prizadevanje članov in učinkovito izvajanje postopkov. Pristojnost izvršnega direktorja je omejena v zadevah, v katerih ima Komisija pravico veta (običajno pri vprašanjih javne porabe) in o katerih bi torej še naprej moral odločati upravni odbor. Komisija podpira predlog, da bi povečali vlogo skupine predstavnikov držav in izboljšali izmenjavo informacij z njo.

5.2.1.2 Upravna struktura in vodenje

Komisija v predlogu uredbe za gorivne celice in vodik 2 vključuje možnost delitve sklopa upravnih funkcij. Zaradi avtonomne narave skupnih podjetij pa Komisija ne bi mogla zahtevati nazaj funkcij, kot je predlagala IEG. Komisija je pripravljena preučiti možnosti za spremljanje izdatkov industrije, kadar je to združljivo s splošnim pristopom za poenostavitve iz programa Obzorje 2020.

5.2.2 Priporočila v zvezi z napredkom in učinkovitostjo

Glede financiranja se Komisija strinja s predlaganimi ukrepi. V predlagani novi uredbi za gorivne celice in vodik 2 je predvideno, da bo skupno podjetje dejansko imelo dostop do jamstvenega sklada, kar bi pomenilo lažje sodelovanje za MSP.

V zvezi z delovnimi programi se bodo z novimi prizadevanji poskušale izboljšati sinergije in interakcije z drugimi ustreznimi področji. Sprejeti so že bili ukrepi za čim večjo usklajenost med delovnimi programi, tako pri prvih razpisih v okviru programa Obzorje 2020 kot pri dejavnostih, povezanih z evropsko pobudo za okolju prijazna vozila.

Komisija je pripravljena preučiti, kako bi bilo mogoče racionalizirati interakcije med njenimi službami, ki so odgovorne za oblikovanje politike, in skupnim podjetjem, da bodo dejavnosti skupnega podjetja tesneje povezane s političnimi področji. Zagotovila bo tudi, da bodo znanstveni izsledki vedno vključeni v prometne in energetske politike.

Shema ERA-NET[11] ter skupni program za gorivne celice in vodik Evropske zveze organizacij za energetske raziskave (EERA) sta lahko primerna instrumenta za usklajevanje in povezovanje nacionalnih in regionalnih dejavnosti na tem področju ter učinkovita partnerja skupnega podjetja za gorivne celice in vodik.

Komisija bo preučila možnosti za vključitev vodikove infrastrukture v nov nacionalni strateški referenčni okvir (NSRO) za strukturne sklade.

5.3 Pobuda za inovativna zdravila

5.3.1 Priporočila v zvezi z organizacijo in učinkovitostjo

5.3.1.1 Organizacijska struktura in mehanizmi financiranja

Komisija sprejema priporočila IEG v zvezi z izboljšanjem organizacijske strukture izvršnega urada pobude za inovativna zdravila, da se zagotovi ustrezno ravnovesje med administrativnim in znanstvenim osebjem. Poleg tega bi moralo skupno podjetje IMI poiskati morebitne vrzeli v znanjih in spretnostih ali usposobljenosti v izvršnem uradu ter jih poskušati odpraviti. IEG priporoča, naj skupno podjetje IMI preuči, ali bi bilo mogoče nekatere upravne in horizontalne funkcije deliti z drugimi skupnimi podjetji, saj je takšen pristop že vključen v predlog Komisije za pobudo za inovativna zdravila 2. Komisija podpira priporočilo, naj se še naprej načrtujejo in oblikujejo novi mehanizmi financiranja, da se zagotovi trajnost sedanjih in prihodnjih projektov, kadar je to ustrezno in v skladu s pravili programa Obzorje 2020.

5.3.1.2 Upravljanje in vključevanje zainteresiranih strani iz industrije

IEG je pozvala Komisijo, naj uporabi možnost navzkrižnega primerjanja pri opredeljevanju področij dobre prakse za operativne funkcije skupine predstavnikov držav in znanstvenega odbora v skupnih podjetjih. Komisija pozdravlja to priporočilo in spodbuja izmenjavo dobrih praks, zlasti pri vprašanjih, povezanih z upravljanjem in vlogo svetovalnih organov.

IEG je tudi ugotovila, da bi lahko projektom IMI koristilo sodelovanje srednje velikih farmacevtskih družb, ki so prevelike, da bi bile MSP, vendar niso članice EFPIA. Predlagala je, naj skupno podjetje najde način, kako te družbe vključiti v prihodnje projekte. Komisija podpira to ugotovitev in jo je upoštevala v svojem predlogu o pobudi za inovativna zdravila 2 v okviru programa Obzorje 2020. To med drugim omogoča partnerstvo tudi podjetjem, ki niso člani EFPIA ali MSP, vključno z izrecno navedenimi srednje velikimi podjetji.

Komisija se seznanja s predlogom IEG, naj izkoristi možnost vključitve stvarnih prispevkov iz držav zunaj EU med skupne stvarne prispevke. Ugotavlja tudi, da je skupina – za spodbuditev večjega zavzemanja industrije za pobudo za inovativna zdravila – federaciji EFPIA priporočila, naj upošteva ta predlog.

5.3.1.3 Strategija komuniciranja in ozaveščanje

Komisija se strinja, da bi si moral upravni odbor IMI po vseh močeh prizadevati za dokončanje in izvajanje nove strategije komuniciranja, ki bi bila povezana z vizijo IMI in njenim dolgoročnim političnim okvirom. Strategija bi pomagala prikazati vrednost pobude za inovativna zdravila zainteresiranim stranem pa tudi drugim ter na ta način povečati sodelovanje in naložbe.

Komisija odobrava soglasje federacije EFPIA k nadaljnjemu razvoju ciljnega komuniciranja s širokim krogom zainteresiranih strani, vključno s širšo javnostjo, organizacijami bolnikov in regulativnimi organi. Pri predstavljanju pomena dejavnosti pobude za inovativna zdravila je zelo pomembno preusmeriti osredotočenost s prispevkov in postopkov na rezultate in učinke. S tem bi tudi izboljšali prepoznavnost IMI, pozitivno vplivali na podobo skupnega podjetja in pridobili podporo javnosti.

IEG je priporočila, naj člani skupine predstavnikov držav delujejo kot ambasadorji IMI v svojih državah, da bi povečali podporo in udeležbo pri prihodnjih razpisih.

Upravni odbor (GB) je že ukrepal z zahtevo, da se v vsaki državi izberejo in imenujejo "znanstveni ambasadorji" IMI. Poiskati jih je treba med glavnimi vrhunskimi raziskovalci, ki sodelujejo v projektih IMI ali ki izredno dobro poznajo znanstvene dejavnosti IMI. Njihova naloga bi bila izboljšati ozaveščenost in dosežke na nacionalni in regionalni ravni. Pripravljen je bil osnutek seznama možnih kandidatov, izbranih izmed udeležencev projektov pobude za inovativna zdravila in nekdanjih članov znanstvenega odbora.

Komisija ceni dosedanja prizadevanja za vključevanje MSP in meni, da jih je treba nadaljevati. Komisija podpira predloge IEG v zvezi s ciljnim komuniciranjem ter obveščanjem o vprašanjih politike na področju intelektualne lastnine in o primerih MSP, ki jim je sodelovanje v projektih IMI prineslo koristi.

5.3.2 Priporočila v zvezi z napredkom in učinkovitostjo

5.3.2.1 Ključni kazalniki uspešnosti (KPI)

Komisija se strinja, da je treba KPI še izpiliti v skladu s splošnim pristopom, kot ga določa zakonodajalec za program Obzorje 2020. Dolgoročna strategija in KPI so nedvomno potrebni za merjenje donosnosti naložb ter ocenjevanje razmerja med kakovostjo in ceno in oportunitetnih stroškov IMI. Komisija zagovarja stališče, da je treba zbirne KPI redno pregledovati ter z njimi obsežno seznanjati tudi zunaj običajnih znanstvenih in raziskovalnih skupnosti.

5.3.2.2 Razpoložljivost podatkov in informacij

IEG je priporočila, naj Komisija skupaj s federacijo EFPIA pomaga zbirati informacije in referenčne podatke, ki so potrebni za razvoj zbirnih KPI. Na splošno se Komisija strinja z IEG, vendar pa se zavzema tudi za boljšo medsebojno izmenjavo podatkov, ki bi službam Komisije koristila pri oblikovanju politik.

6. SKLEPNE UGOTOVITVE

Komisija priznava temeljito in poglobljeno delo, ki so ga IEG opravile za drugo vmesno oceno skupnih podjetij Čisto nebo, Gorivne celice in vodik ter Pobuda za inovativna zdravila. Zlasti ceni prizadevanja IEG za navzkrižno primerjavo postopkov v treh skupnih podjetjih ter – v primeru skupnega podjetja Čisto nebo – za izvedbo natrpanega programa obiskov na terenu z namenom oceniti dosežke na ravni demonstratorjev. Poleg tega ugotavlja, da so IEG pristop na podlagi javno-zasebnih partnerstev (JZP), ki se izvaja v obliki pobud na podlagi člena 187, ocenile kot ustrezen ter izrazile pozitivno mnenje o obetih za skupna podjetja v okviru programa Obzorje 2020. Komisija opaža, da so stališča v dosedanjih dveh vmesnih ocenah zadovoljivo in učinkovito usklajena, ter se seznanja z ugotovitvijo IEG, da je bila večina priporočil iz prvih vmesnih ocen leta 2010 in 2011 uspešno izvedena.

Priporočila IEG so pomembna za odpravo ali vsaj zmanjšanje ugotovljenih pomanjkljivosti v sedanjem delovanju skupnih podjetij. Če zakonodajni postopek to dopušča, se upoštevajo pri ustanavljanju skupnih podjetij za JTI v okviru programa Obzorje 2020 (tj. Čisto nebo 2, Gorivne celice in vodik 2 in Pobuda za inovativna zdravila 2).

Komisija se zavezuje, da bo po potrebi in v okviru svojih pooblastil za ukrepanje izvedla korektivne ukrepe. Prav tako se zavezuje, da bo za ustrezno upoštevanje priporočil še naprej sodelovala z drugimi zainteresiranimi stranmi in organi skupnih podjetij.

Nazadnje Komisija opozarja, da je za izvajanje priporočil za naslednjo generacijo skupnih podjetij potrebno sprejetje novih uredb Sveta. Od 10. julija 2013, ko je Komisija predstavila predloge uredb, so postopki za nadaljevanje skupnih podjetij Čisto nebo, Gorivne celice in vodik ter Pobuda za inovativna zdravila v programu Obzorje 2020 v polnem teku.

[1] Čisto nebo: Uredba Sveta (ES) št. 71/2008; Gorivne celice in vodik: Uredba Sveta (ES) št. 521/2008; Pobuda za inovativna zdravila: Uredba Sveta (ES) št. 73/2008.

[2] Cilji platforme ACARE (izhodiščno leto 2000): (i) zmanjšanje porabe goriva in emisij CO2 za 50 % na potniški kilometer; (ii) zmanjšanje emisij NOx za 80 %; (iii) zmanjšanje emisij zunanjega hrupa za 50 %; (iv) znatni napredek pri zmanjšanju okoljskega vpliva proizvodnje, vzdrževanja in odstranjevanja zrakoplovov in s tem povezanih proizvodov.

[3] Glej delovni dokument služb Komisije SEC(2011) 1072 final in sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o partnerstvu na področju raziskav in inovacij (SEC(2011) 1072) [op. prev.: dokument ni na voljo v slovenskem jeziku].

[4] http://www.cleansky.eu/sites/default/files/news/clean_sky_-_2nd_interim_assessment.pdf

[5] http://www.sesarju.eu/

[6] http://www.acare4europe.org/

[7] http://www.fch-ju.eu/sites/default/files/2nd%20interim%20evaluation.pdf.

[8] http://www.imi.europa.eu/sites/default/files/uploads/documents/Governance/2ndInterimEvaluationIMI.pdf.

[9] COM(2013) 830.

[10]COM/2013/0496 Industrijske panoge, ki temeljijo na rabi biomase; COM/2013/0505 Čisto nebo 2; COM/2013/0506 Gorivne celice in vodik 2; COM/2013/0501 Elektronske komponente in sistemi za evropski vodilni položaj (ECSEL); COM/2013/0495 Pobuda za inovativna zdravila 2.

[11] Shema ERA-NET je namenjena izboljšanju sodelovanja in usklajevanja raziskovalnih dejavnosti, ki se izvajajo na nacionalni ali regionalni ravni v državah članicah in pridruženih državah.

http://ec.europa.eu/research/era/era-net-in-horizon-2020_en.html

Kazalo

PRILOGA I: PRIPOROČILA SKUPIN NEODVISNIH STROKOVNJAKOV.. 2

PRILOGA II: Analize SWOT. 12

PRILOGA III: Sestava komisij strokovnjakov za ocenjevanje. 16

PRILOGA I: PRIPOROČILA SKUPIN NEODVISNIH STROKOVNJAKOV

Čisto nebo

Priporočilo || Odgovornost

Napredek pri doseganju okoljskih ciljev ||

CS1 in CS2: poročilo o dosedanjem napredku se nanaša na cilje CS. Komisija neodvisnih strokovnjakov (KNS) priporoča bolj pregledno sledljivost med cilji ACARE in posebnimi prispevki v okviru Čistega neba. || GB, JU

KNS spodbuja partnerje in vodje projektov, naj zagotovijo večjo jasnost in doslednost predstavljenih številk, pa tudi predpostavk, uporabljenih za oceno okoljskih ciljev v zvezi s cilji ACARE. || GB, JU, prihodnja JZP

Usklajevanje s 7. OP, SESAR in nacionalnimi programi ||

Priporoča se poglobitev obstoječega sodelovanja s SESAR in ACARE na ravni delovne skupine, da bi skupnemu podjetju zagotovili boljše razumevanje interesov letalskih družb, izvajalcev navigacijskih služb zračnega prometa in drugih skupnosti zainteresiranih strani. ||

KNS meni, da je izmenjava informacij med skupnim podjetjem in skupino nacionalnih predstavnikov (NSRG) zelo pomembna, in priporoča, da ima NSRG še naprej ključno vlogo pri zagotavljanju skladnosti nacionalnih programov s Čistim nebom. || GB, JU, prihodnja JZP

Učinkovitost spodbujanja udeležbe ||

KNS odobrava dejstvo, da pri Čistem nebu delovanje v konzorciju ni pogoj za sodelovanje v razpisih za zbiranje predlogov, saj se lahko prijavijo posamični subjekti, in da je tudi med MSP veliko posamičnih upravičencev. Kljub temu predlaga, da se okrepi informiranost o visoki udeležbi MSP in novih akterjev (glej tudi razdelek 3.5 Učinkovitost komuniciranja). || JU

Učinkovitost strategij integriranih tehnoloških demonstratorjev (ITD) in ocenjevalcev tehnologije (TE) ||

KNS ugotavlja, da je bil koncept ravni tehnološke pripravljenosti (TRL) izpopolnjen, in priporoča, da CS JU z rezultati seznanja vso raziskovalno in razvojno skupnost. || JU

CS1 in CS2: obiski so pokazali, da so dejavnosti raziskav in razvoja ter priprave na preizkusne lete zelo dobro povezane. Izvedeni so bili podrobni pregledi, med drugim z multidisciplinarnimi ekipami, katerih člani so imeli izkušnje s preizkusnimi leti. KNS na podlagi zgleda uspešnih priprav na preizkusne lete okolju prijaznega zrakoplova za regionalni zračni promet (GRA) priporoča, da ITD vložijo več truda v obveščanje o najboljših praksah in njihovo razširjanje, ter jih spodbuja, da iz uspešnih primerov drugih ITD črpajo koristne elemente za svoje prihodnje dejavnosti. || JU, prihodnja JZP

Dopolnjevanje z drugimi dejavnostmi Obzorja 2020 ||

CS2 je primeren okvir za izvajanje in upravljanje projektov, ki jih vodi industrija. Takšnim projektom je pomembno nameniti znaten delež proračuna, da se tehnologije z ravni TRL 3 dvignejo na raven TRL 4 ali v najboljšem primeru 5, brez vnaprejšnjega cilja, da morajo prispevati k vzpostavitvi letečega demonstratorja platforme v dejanski velikosti. || GB, JU, Komisija, prihodnja JZP

Pomembno je, da tovrstne panožno vodene projekte vodi neposredno skupno podjetje in da ne prihaja do motenj zaradi velikih projektov z višjih TRL. || GB, JU, Komisija, prihodnja JZP

Pri teh projektih je treba uporabiti ocenjevalca tehnologije, ki zagotovi informacije v fazi ocenjevanja ter oceni okoljski vpliv in učinkovitost ob zaključku projektov. || GB, JU, Komisija, prihodnja JZP

Ustreznost pravnega okvira in upravljanja CS ||

KNS priporoča, da se vloga znanstvenega in tehnološkega svetovalnega odbora (STAB) ohrani in še okrepi, na primer pri pripravi naslednjih posodobitev strateškega programa za raziskave in inovacije. Njegov prispevek – tudi za CS2 – velja za pomembnega, zato je priporočljivo zagotoviti, da v njem sodelujejo zelo kakovosti kadri, kot velja za Čisto nebo. || GB, JU, prihodnja JZP

Ne glede na pomembno sodelovanje svetovalnih organov, še obstajajo možnosti za večje in bolj proaktivno sodelovanje STAB in NSRG. Skupno podjetje Čisto nebo bi si moralo prizadevati za čim večji izkoristek potenciala svojih svetovalnih organov in s tem pridobiti podporo za preostale razpise in druge dejavnosti na vseh ravneh. || GB, JU

Ustreznost notranjih pravil in financiranja skupnega podjetja ||

KNS poudarja, da skupno podjetje Čisto nebo prispeva tudi k doseganju načrtov, ki so bili skupno dogovorjeni med vsemi zainteresiranimi stranmi. Meni, da je večletni pristop koristen, in priporoča, da se ohrani tudi v prihodnje. || GB, JU, prihodnja JZP

KNS v zvezi s pogajanji o večletnem sporazumu o dodelitvi nepovratnih sredstev članom (GAM) z obžalovanjem ugotavlja, da še vedno obstaja potreba po bolj prožnem upravljanju teh sporazumov. Na splošno priporoča, da ima izvršni direktor več diskrecijske pravice pri upravljanju, in meni, da bi moral on dati pobudo za prerazporeditev proračunskih sredstev GAM ter se o prerazporeditvi tudi pogajati in jo udejanjiti. To bi pripomoglo k hitrejšemu izvajanju potrebnih odločitev, saj ne bi bilo več treba vključevati upravnega odbora (GB). || GB, JU, Komisija, prihodnja JZP

KNS se zaveda, da so bila izdana priporočila glede celovitosti in časovnega razporeda strateškega načrtovanja (načrt za razvoj Čistega neba – CSDP), uskladitve z letnim načrtovanjem (letni izvedbeni načrt – AIP) in letnega spreminjanja GAM. V zvezi s tem je služba za notranjo revizijo (IAS) podala posebno ugotovitev v zvezi z naknadnimi spremembami tem v primerjavi s potrjenim AIP. KNS podpira načrte, da se za odobritev takšnih sprememb številne odločitve in funkcije z upravnega odbora prenesejo na izvršnega direktorja. S tem se skupnemu podjetju zagotovi potrebna prožnost, da lahko sezname tem med letom prilagaja dejanskim potrebam. || GB, JU, Komisija, prihodnja JZP

CS1 in CS2: KNS meni, da so sedanje možnosti za prerazporejanje proračunskih sredstev med ITD (kakršen je bil prenos med ITD leta 2012) prvi koristen ukrep za zagotavljanje določene proračunske prožnosti. KNS obžaluje, da še vedno ni varnostne rezerve, saj bi to omogočilo transverzalno prožnost. Zato priporoča, da upravni odbor razmisli o uvedbi varnostne rezerve v višini 5–10 %. || GB, JU, Komisija, prihodnja JZP

KNS meni, da je vodenje preverjanja stvarnih prispevkov in pogajanje o njem še vedno težavno in dolgotrajno ter da trenutno veljavni postopek ni učinkovit. Zato priporoča ukrepe za poenostavitev postopka. || GB, JU, Komisija

Učinkovitost organiziranosti izvršne ekipe skupnega podjetja ter njenih postopkov, vključno s spremljanjem ||

Izvršni urad je dosegel pomemben napredek pri pospeševanju postopkov in doseganju operativne učinkovitosti, vendar KNS priporoča nekaj dodatnih prilagoditev za izboljšanje učinkovitosti. Zdaj ko je Skupno podjetje Čisto nebo že dodobra uveljavljeno, je treba razmerje kvalifikacij med splošnim upravljanjem in vodenjem projektov v izvršnem uradu nekoliko prilagoditi. || GB, JU, Komisija

KNS meni, da je število strokovnih kadrov skupnega podjetja nezadostno, in priporoča, da upravni odbor ponovno pregleda, kakšne so kadrovske potrebe, da bo lahko izvršna ekipa v celoti izvajala svoje funkcije usklajevanja in spremljanja. Hkrati priporoča, da se ponovno pregleda, katere storitve bi bilo mogoče izvajati skupaj z drugimi skupnimi podjetji in katere upravne storitve oddati v zunanje izvajanje. || GB, JU, Komisija

Izvršni urad Čistega neba bi moral poiskati dodatne načine za zmanjšanje obsega birokracije in zagotoviti, da ima optimalno organizacijsko strukturo za izvajanje prihodnjih nalog. || JU

Stopnji udeležbe in uspešnosti prijav kažeta, da skupno podjetje ustrezno in kompetentno opravlja vodenje programa, vodenje projektov ter načrtovanje in izvajanje programov, vendar KNS ugotavlja, da je čas za dodelitev še vedno razmeroma dolg (240 dni od objave razpisa do sporazuma o dodelitvi nepovratnih sredstev partnerjem – GAP; v povprečju 360 dni za sporazume, podpisane v letu 2012), in priporoča, da se ta čas skrajša. || JU

KNS priznava pomen sprejetega sistema 16 standardov notranje kontrole in meni, da je ta sistem dovolj trden za učinkovito in uspešno upravljanje. Izraža tudi zadovoljstvo nad tem, da sta strateško in letno načrtovanje dovolj dobro usklajena, ter predlaga, da se sistematično izvajata. || JU

KNS pozdravlja namero skupnega podjetja (kakor je bila izražena na seji GB 22. 3. 2013), da začne usposabljanja za vodje tem, in podpira prizadevanja za širše spremljanje projektnih referentov in administrativne ekipe, da se zamude in težave pri izvajanju projektov čim prej razrešijo. To je pomembno za odpravo zastojev, ki trenutno omejujejo splošno učinkovitost. || JU

KNS z zadovoljstvom ugotavlja, da so bile v ocenjevalnem obdobju opravljene naknadne revizije računovodskih izkazov upravičencev do sredstev CS JU, in priporoča, da se nadaljujejo prizadevanja za zmanjšanje stopnje napak. Z zadovoljstvom tudi ugotavlja, da si skupno podjetje prizadeva za izboljšanje svojega postopka predhodnega potrjevanja ter da je upravičencem svetovalo v zvezi z upravičenostjo stroškov pri projektih Čistega neba. || JU

Učinkovitost organizacije in postopkov ITD ||

KNS z zadovoljstvom ugotavlja, da so orodja za spremljanje in nadzor zrela in vpeljana, ter priporoča pripravo harmoniziranih poročil o napredku pri posameznih dejavnostih in tehničnih poročil o oceni za vse ITD. Zlasti poročila o napredku bi morala vsebovati primerjavo med doseženim in načrtovanim napredkom ter doseženimi in načrtovanimi rezultati. KNS priporoča, da tehnična poročila o oceni upoštevajo standard Evropske komisije. Ta standard je koristen za sistematično ocenjevanje tehničnih in upravljavskih vidikov. || JU

Učinkovitost komuniciranja ||

Za sodelovanje in izmenjavo med ITD se zdi, da sta še vedno omejena in bi ju bilo treba okrepiti. Treba bi bilo analizirati modele in orodja, ki jih ustvarjajo ITD, ter ugotoviti, ali se morda dopolnjujejo. Za zagotavljanje pravočasnih rezultatov je ocenjevalcu tehnologije kot stični točki z drugimi ITD smiselno nameniti posebno pozornost. || GB, JU

CS1 in CS2: KNS meni, da bi lahko komunikacijo med ITD izboljšali, če bi ocenjevalca tehnologije v večjem obsegu izkoristili za zagotavljanje povratnih informacij in obravnavo učinkovitosti pri tehničnih vprašanjih. Proces komuniciranja bi lahko izboljšali tudi s tesnejšim odnosom z delovnimi skupinami ACARE in SESAR. Ekipa skupnega podjetja bi morala biti bolj vključena v ta proces, prav tako je treba tej nalogi nameniti dodatne vire. || GB, JU, Komisija, prihodnja JZP

KNS meni, da bi morala biti večja prepoznavnost Čistega neba ključni vidik njegovih komunikacijskih ciljev. Podpira priporočila iz prejšnje vmesne ocene in ponovno poudarja, da bi moralo Čisto nebo izboljšati svojo prepoznavnost pri zainteresirani javnosti. || JU

KNS se zaveda prizadevanj izvršnega urada, da bi prek publikacij obveščal o temah razpisov in širil informacije o pobudah Čistega neba. Glede na to, da je iz projektov izšlo več zgodb o uspehu, pa meni, da bi te lahko bile osnova za okrepljeno informiranje, namenjeno širšemu krogu zainteresiranih strani, tudi oblikovalcem politik v državah članicah. || JU

Tehnične informacije na spletnem mestu bi bilo treba izboljšati z aktivnejšim sodelovanjem in prispevkom ITD. Poleg tega meni, da je treba najti ustrezne oblike obveščanja o dejavnostih in ocenah TE. || JU

KNS priporoča, da se komunikacijska strategija Čistega neba bolj osredotoči na obveščanje o širšem socialno-ekonomskem in okoljskem vplivu ne le na zainteresirane strani iz aeronavtičnega sektorja, temveč tudi na politiko in nosilce odločanja na evropski in nacionalni ravni. V te pobude bi morala biti vključena tudi NSRG in STAB. || GB, JU

KNS pozdravlja dejstvo, da Čisto nebo pri gospodarskih družbah uspešno vzbuja veliko zanimanja, ki je precej nad povprečno udeležbo industrijskih subjektov v skupnih projektih 7. OP. Vendar ugotavlja, da je Čisto nebo kljub zelo visoki udeležbi MSP še vedno dojeto, kot da je v domeni velikih industrijskih in tehnoloških podjetij, zato priporoča, da se zgodbe o uspehu, ki vključujejo MSP, objavijo na spletnem mestu in v posebnih publikacijah. || JU

Kakovost dejavnosti ||

KNS se zaveda dodane vrednosti tehničnih obiskov in tehničnih predstavitvenih sestankov, ki zagotavljajo boljši vpogled in omogočajo bolj poglobljeno analizo ter s tem objektivno oceno. Meni tudi, da je to ključni instrument za oceno kakovosti tehničnega razvoja, in priporoča, da obiski na terenu postanejo sestavni del pregledov. || JU

Kakovost razpisov za zbiranje predlogov ||

KNS v primeru velikega števila predlogov za posamezne ITD priporoča prilagodljivo razdelitev pristojnosti, da se s tem povezana delovna obremenitev v skupnem podjetju optimalno razporedi. || GB, JU, prihodnja JZP

Predlaga tudi, da pri temah obstaja možnost predstavitve inovativnejšega pristopa, ki daje enake rezultate kot tisti, ki je opisan pri posamezni temi. || JU, prihodnja JZP

Priporoča, da tehnični pregledi ITD vključujejo sistematičen pregled razpisov za zbiranje predlogov, da jih bo mogoče spremljati ter prispevati k njihovi visoki kakovosti. S tem bi zagotovili jasno povezavo med temo razpisa in cilji ITD ter tako dosegli večjo osredotočenost tehničnih dejavnosti. || JU, Komisija, prihodnja JZP

KNS ugotavlja, da so nekateri projekti zaradi neustrezne izbire podizvajalcev dali slabe rezultate. Zato priporoča, da skupno podjetje prouči možnosti za izboljšanje postopka izbire podizvajalcev. || JU, prihodnja JZP

Inteligentni zrakoplov z nepremičnimi krili (SFWA) ||

KNS priporoča, da se preizkusni leti upoštevajo že na samem začetku ITD. To je treba obravnavati kot nujen korak, ki je bil na začetku projekta spregledan, vendar je še kako potreben za zagotovitev njegove uspešnosti. || JU

Pri velikih ITD je priporočljivo, da se že od samega začetka projekta sistematično uporablja industrijska metodologija vodenja projektov. || JU

Priporočljivo je zagotoviti močno angažiranost udeležencev, ugotoviti, kako preprečiti pomanjkanje interesa in osredotočenosti pri udeleženih podjetjih, ter pri vseh tudi zagotoviti ustrezno dodelitev virov. || JU

KNS priporoča, da se skupno podjetje osredotoči na to, kako bi čim bolj zmanjšalo tveganje nezadostne dodelitve virov, ter da se upravnemu odboru zaupa odgovornost za spodbujanje partnerjev, ki morda ne bi izpolnjevali obveznosti. || JU

Z raziskavami v zaključnih fazah, ki tehnologijam omogočajo, da dosežejo raven zrelosti TRL6, bi morali doseči naslednje stopnje: delovalna pripravljenost, strojna pripravljenost, obratovalna pripravljenost (možnost vzdrževanja, stabilnost itd.), proizvodna pripravljenost. KNS meni, da to priporočilo velja za vse velike ITD. || JU, prihodnja JZP

Okolju prijazni rotoplan (GRC) ||

KNS spodbuja partnerje in vodje projektov, naj zagotovijo večjo jasnost in doslednost predstavljenih številk pa tudi predpostavk, uporabljenih za oceno okoljskih ciljev v zvezi s cilji ACARE. || JU

Sistemi za okolju prijazno delovanje (SGO) ||

KNS priporoča skrbno spremljanje in izvajanje mehanizma zgodnjega opozarjanja za ključne dejavnosti, od katerih je odvisna uspešnost SGO. || JU

Koristi SGO so podane po fazah leta, kar otežuje primerjavo najbolj obetavnih tehnologij med ITD. Zato se KNS strinja s tehničnimi pregledi, s katerimi se ugotavlja usklajenost metrik okoljskih koristi SGO z drugimi ITD. || JU, prihodnja JZP

Za nekatere vrste opreme so predstavitvene dejavnosti predvidene na eni sami preizkusni platformi. Proučiti je treba rezervne načrte za primer zamud pri preizkusni platformi. || JU, prihodnja JZP

Trajnostni in okolju prijazni motorji (SAGE) ||

Zelo priporočljivo je proučiti možnosti za preizkušanje menjalnika (AVIO), da bi zmanjšali s tem povezano tveganje. || JU

Jasno je treba opredeliti pogoje za dostop tretjih oseb do opreme za preizkušanje menjalnika, ko bo na voljo. || JU

Razjasniti in potrditi je treba načrtovanje in tehnološke značilnosti demonstratorja SAGE 4. || JU

Vse predloge za izvedbo preizkusnega leta z revno mešanico v časovnem okviru Čistega neba je treba pojasniti z vidika časovnega načrta in financiranja. || JU

Okoljsko primerna zasnova (ED) ||

Priporočljivo je preveriti, ali se pri okoljsko primerni zasnovi za osnovno konstrukcijo zrakoplova (EDA) upoštevajo dosedanje izkušnje z drugih področij, kot je avtomobilska industrija, ter s področja novega ekosistema razgradnje. || JU

Glede na vsebino okoljsko primerne zasnove za sisteme (EDS) je priporočljivo zagotoviti skladnost in preveriti, ali v zvezi z elektriko obstajajo razlike ali podvajanje z ITD za SGO in GRA/GRC. Obstajajo sinergije in morebitne možnosti za medsebojno dopolnjevanje. || JU

Ocenjevalec tehnologije (TE) ||

KNS ni ugotovila jasnih merljivih ciljev za oceno življenjskega cikla (LCA). Priporočljivo je, da se v sedanjih in/ali prihodnjih raziskavah CS obravnavajo metode in metrike za ocenjevanje koristi LCA. || JU

Ločljivost, podrobnost in predpostavke, vključene v modele zrakoplovov, utegnejo vplivati na preverjanje njihove reprezentativnosti in točnosti. KNS priporoča, da so modeli zrakoplovov čim bolj pregledni z vidika znanih standardov. || JU, prihodnja JZP

Časovno obdobje informacijskega sistema TE je treba uskladiti s časovnim obdobjem ocen TE, da se lahko zabeležijo najnovejši rezultati ocenjevanja in njihov učinek. || JU, prihodnja JZP

V modele zrakoplovov so vključene tehnologije z nizkim TRL, čeprav je namen TE oceniti vpliv zrelih in najbolj obetavnih tehnologij. Zato je treba cilje TE bolj osredotočiti. || JU, prihodnja JZP

Splošna vprašanja ||

Čisto nebo na koncu programa izvaja veliko demonstracij na tleh in v zraku. Veliko pozornosti bi bilo treba nameniti najbolj bistvenim dejavnikom programa in dejavnikom njegove uspešnosti. Pred demonstracijo je priporočljivo skrbno spremljati ter prednostno razvrščati razpoložljive vire glede na preostalo delo in okoljske koristi tehnologije. || JU, prihodnja JZP

Glavni cilj Čistega neba je pospešiti uvajanje in razvoj okolju prijaznih tehnologij za naslednjo generacijo zrakoplovov. Sicer je pomembno pregledati celotno dokumentacijo o upravljanju in napredek pri tehničnih dejavnostih, še bolj pa je bistveno, da se preveri dejanski napredek na terenu pri partnerjih. KNS priporoča, da prihodnje ocene vključujejo tudi tehnične obiske na terenu. Reprezentativni nabor tehničnih obiskov omogoča nove načine razumevanja razvoja ter združevanje tehničnih dokazov in dognanj, pridobljenih v vseh ITD. ||

Razvoj upravljanja v obdobju 2010–2013 ||

KNS priporoča racionalizirano naravnanost razpisov za zbiranje predlogov k ciljem ITD in podpira splošni redni pregled programa razpisa v okviru Čistega neba, pri čemer naj imajo zaenkrat prednost predstavitvene dejavnosti. || JU, Komisija, prihodnja JZP

Izraža zaskrbljenost, ker so bile številne predstavitvene dejavnosti premaknjene proti koncu Čistega neba, in priporoča zagotovitev ustrezne razporeditve virov v okviru posameznih ITD. || JU

Znanstvena in tehnična primerjava ||

KNS priporoča, da se cilji in načrti čim prej dokončno določijo ter se natančno spremlja tehnični položaj projektov SFWA, da ne bi prišlo do nadaljnjih zamud. Pri ITD so bila največja tveganja verjetno že odpravljena, vendar jih nekaj še ostaja. || JU, prihodnja JZP

V izogib nevarnosti, da načrtovani demonstracijski programi ne bi bili izvedeni v okviru Čistega neba 1, si morajo vodje projektov nenehno prizadevati za to, da svoje vodstvo prepričajo o tehničnem, komercialnem in političnem pomenu skupnega podjetja Čisto nebo ter zagotovijo, da je projektom namenjenih in dodeljenih dovolj virov. || JU, prihodnja JZP

Vodja projekta v okviru Čistega neba bi moral spremljati novo pridobljene rezultate in morebitno uporabo tem iz razpisa za zbiranje predlogov, da bi lahko prepoznal več priložnosti znotraj Čistega neba kot celote. || JU

Podrobneje je treba razmisliti o ocenjevanju koristi programa Čisto nebo glede na prispevke drugih ustreznih programov, pa tudi o tem, kako bi lahko koristi delili z zainteresiranimi stranmi zunaj specializirane znanstvene/tehnične skupnosti. || JU, Komisija, prihodnja JZP

KNS meni, da bo morda treba ponovno proučiti in pojasniti prihodnje dejavnosti SAGE 1 v časovnem okviru Čistega neba, ko bo v zvezi s SFWA/AI sprejeta odločitev o zagonu/opustitvi demonstratorja CROR. || JU

FCH

Priporočilo || Odgovornost

Upravljanje, zasnova in vodenje programa ||

V okviru upravljanja programa je treba zagotoviti, da je odločanje hitrejše, da je vodenju programa in upravljanju znanja dodeljenih več virov ter da je angažiranost zasebnega sektorja še naprej primerljiva s prizadevanji EU. Izvršni direktor bi moral imeti večjo izvršno oblast; upravne funkcije bi bilo treba deliti z drugimi skupnimi podjetji in/ali jih prenesti nazaj na službe Komisije; Komisija bi morala doseči dogovor o mehanizmu, s katerim bi pokazali, da izdatki v industriji, namenjeni raziskavam in zgodnji uporabi, temeljijo na ambicioznih ciljih. Pogodbene cilje glede postopnega skrajšanja časa za dodelitev je treba uvesti v okviru programa Obzorje 2020. || Komisija, GB

Raziskovalna strategija za nadaljevanje FCH JU v okviru Obzorja 2020 bi morala biti bolj osredotočena na tri glavna načela: skladnost s politikami EU; področja, na katerih je Evropa dosegla ali lahko doseže vodilni položaj; prilagajanje spreminjajočim se potrebam panoge. || GB, svetovalni organi

Shranjevanje in stroškovno učinkovita poraba električne energije pri končnih uporabnikih bi morali biti skupaj s proizvodnjo vodika iz obnovljivih virov prednostni nalogi energetskega stebra; pridobiti bo treba dodatne akterje (npr. omrežne operaterje). Čim bolj je treba okrepiti sinergije in interakcije z drugimi programi v celotni vrednostni verigi (npr. "sodobni materiali" in "sodobna proizvodnja in predelava", okolju prijazno vozilo, evropske industrijske pobude iz načrta SET (npr. inteligentna omrežja)). Šest do deset odstotkov proračuna FCH JU bi bilo treba prihraniti za prebojne raziskave. || GB, programska pisarna

Okrepiti bi bilo treba sposobnost prilagajanja spremembam. Rezultate programa bi bilo treba bolj upoštevati v letnem izvedbenem načrtu (AIP) in večletnem izvedbenem načrtu (MAIP), hkrati pa ohraniti zaupanje zainteresiranih strani v dolgoročno vizijo; s skupnimi delavnicami, ki bi vključevale tudi raziskovalno skupnost, svetovalne organe in reprezentativne regionalne organizacije, bi morali skušati tesneje povezati interese industrije in drugih zainteresiranih strani. || programska pisarna, industrijsko združenje

Nekatera raziskovalna področja je treba bolj izpostaviti: FCH JU bi moralo pripraviti strategijo za predpise, kodekse in standarde z mednarodno razsežnostjo, ki bi se nanašali na vsa podjetja s področja gorivnih celic in vodika. Strategija bi morala biti vsesplošno sprejemljiva (za industrijsko združenje, raziskovalno združenje, skupino predstavnikov držav, Komisijo) in bi se morala opirati na vire JRC. || programska pisarna, GB

Udeležbo MSP bi bilo treba dodatno okrepiti s shemo finančnih garancij, kakor velja za okvirni program, ter povezovanjem raziskovalnih projektov in financiranja s tveganim kapitalom iz Sklada za financiranje na osnovi delitve tveganja, da bi ustvarili nove in inovativne evropske gospodarske družbe ter podjetja. || Komisija

Spremljanje tehnologije in podpora politike ||

Skupno podjetje bi moralo vpeljati zanesljiv postopek spremljanja tehnologije, ki bi bil prilagojen projektni in programski ravni ter ravni politike. Na podlagi rezultatov, ki bi morali biti na voljo tudi za potrebe načrta SET in podpore politike, bi bilo treba prilagoditi raziskovalne programe. || programska pisarna

Bistveno je zagotoviti veliko večji obseg razkrivanja in razširjanja rezultatov. V prihodnje predloge bi moral biti obvezno vključen seznam KPI, primernih za objavo, pri ocenjevanju pa bi moralo biti slabo razkrivanje kaznovano. Pri tekočih projektih bi bilo treba spodbujati naknadno razkrivanje nekaterih rezultatov. FCH JU bi moralo v ta namen uvesti "čiste sobe". || programska pisarna

GD Komisije, pristojni za oblikovanje politik, morajo pri dejavnostih, povezanih s FCH (npr. vozila brez emisij, skladiščenje energije), zagotoviti večjo jasnost in prepoznavnost javne politike. Postopki za vključevanje znanstvenih dognanj v prometno in energetsko politiko bi morali biti pregledni in učinkoviti ter enotni v vseh panogah. || Komisija, programska pisarna

Sodelovanje z državami članicami in regijami ||

Okrepiti je treba sodelovanje držav članic v programu. Naloge SRG bi bilo treba razširiti tako, da bodo zajemale strateške funkcije, vključno s proaktivno vlogo pri izbiri in zasnovi projektov velikega obsega na področju predstavitvenih dejavnosti in uvajanja ter sodelovanjem pri spremljanju tehnologije; izboljšati je treba pretok informacij med SRG in programsko pisarno; člani bi morali biti jasneje povezani z nacionalnimi raziskovalnimi in/ali industrijskimi politikami; proučiti bi bilo treba inovativne rešitve za sofinanciranje, ki bi ga zagotavljale države članice (npr. dejavnosti ERA-NET ali pogojno sofinanciranja v okviru razpisov). || Komisija, GB, SRG, programska pisarna

Odnos z regionalnimi in lokalnimi oblastmi je za uvajanje odločilnega pomena. Odnos z organizacijami, kot je HyER, je pomemben za promet in bi ga bilo treba bolje izkoristiti. Podobne odnose je treba vzpostaviti za skladiščenje in druge infrastrukturne vidike. || programska pisarna

Financiranje prihodnjih projektov uvajanja in izgradnje zmogljivosti je ključnega pomena, zato bo potrebna nova finančna ureditev. Komisija bi morala proučiti, ali bi vodikova infrastruktura lahko postala upravičena do financiranja v okviru novih nacionalnih strateških referenčnih okvirov za strukturne sklade. FCH JU bi moralo biti pripravljeno na pomoč razvijalcem v obliki svetovanja o finančnih možnostih, ki so na voljo pri institucijah EU, vključno z EIB, strukturnimi skladi ter posojili in nepovratnimi sredstvi TEN-T. Razmisliti bi bilo treba tudi o razpisih za pripravo projektov, upravičenih do financiranja. || Komisija, države članice, programska pisarna, GB

Komuniciranje in razširjanje informacij ||

FCH JU bi si moralo prizadevati, da bi postalo najverodostojnejši vir znanja o gorivnih celicah in vodiku v Evropi. Prepoznavnost FCH JU je treba močno izboljšati, temu ustrezno pa se mora razvijati tudi njegovo spletišče. Pregledati bi bilo treba pravila, ki urejajo posredovanje informacij o programu različnim zainteresiranim stranem (znanstveni odbor, SRG, službe Komisije), in ugotoviti, ali lahko skupno podjetje ob ustreznem upoštevanju teh pravil razširja več informacij. Če to ni mogoče, je treba pravila za Obzorje 2020 ustrezno spremeniti. || programska pisarna

FCH JU bi moralo podpirati zavzetost, izobraževanje in usposabljanje tudi tistih zainteresiranih strani, ki niso neposredno del skupnosti za FCH, v ta proces pa bi moralo vključiti tudi SRG. || programska pisarna, GB

IMI

Priporočilo || Odgovornost

Strategija komuniciranja ||

IMI mora dokončno oblikovati in izvajati strukturirano komunikacijsko strategijo z jasnimi in merljivimi cilji, ki zadeva tako ključne zainteresirane strani kot širšo javnost. || GB, JU

Odnosi z zainteresiranimi stranmi in KPI ||

Poleg obstoječih KPI je treba razviti in meriti še zbirne KPI, da bi lahko številčno prikazali vpliv IMI in njene družbeno-gospodarske koristi. || izvršni urad, JU

IMI bi si morala še bolj prizadevati za okrepitev sodelovanja z več zainteresiranimi stranmi iz industrije. || izvršni urad, JU

Pri IMI2 bi morali sodelovati tudi udeleženci iz industrije, ki prihajajo iz drugih zdravstvu sorodnih panog. || GB, SRG, JU

Organizacija in učinkovitost ||

Izvršni urad IMI bi moral poiskati dodatne načine za zmanjšanje obsega birokracije in zagotoviti, da ima optimalno organizacijsko strukturo za izvajanje prihodnjih nalog. || izvršni urad, JU

IMI bi si morala prizadevati za čim večji izkoristek potenciala svojih svetovalnih organov in s tem pridobiti podporo za preostale razpise in druge dejavnosti na vseh ravneh. || izvršni urad, JU

IMI mora predvideti in zasnovati nove in prožnejše mehanizme financiranja, ki bodo po potrebi zagotovili vzdržnost tekočih in prihodnjih projektov. || izvršni urad, JU

Komisija bi morala zagotoviti, da bo IMI2 pregledna, njeno upravljanje pa bolj prilagodljivo. || GB, Komisija, JU

Razpoložljivost podatkov ||

Referenčne podatke bi bilo treba pridobiti sočasno z zagonom IMI2, da bo mogoče njeno delovanje bolje primerjalno analizirati in ocenjevati. || JU

PRILOGA II: Analize SWOT

Čisto nebo

PREDNOSTI · Osnovno načelo javno-zasebnega partnerstva v raziskavah na področju aeronavtike se je izkazalo za uspešno. Skupno podjetje Čisto nebo (CS JU) je osrednji element evropske aeronavtične strukture in je priznano kot vodilno javno-zasebno partnerstvo v aeronavtiki na svetu. · Poseben model sodelovanja za spopadanje z nekonkurenčnimi izzivi aeronavtike. · Temelji na rezultatih 6. OP in 7. OP, spodbuja naložbe zasebnega sektorja v evropske raziskave in razvoj na področju aeronavtike. · Dragocen prispevek k ciljem ACARE. TE pomeni inovativen pristop k sistematičnemu ocenjevanju koristi za okolje. Ocena TRL bi se lahko izvajala na drugih področjih programa Obzorje 2020. · CS JU kot dober instrument za dogovarjanje o strateškem raziskovalnem programu in (potencialno) učinkovito porabo proračuna za raziskave. · Visoka kakovost znanstvenih rezultatov in široka mreža z udeleženci iz industrije, MSP in akademskega sveta. · Visoka udeležba in vključenost MSP. Izjemna mobilizacija in združevanje virov in strokovnega znanja za odpravo najbolj kompleksnih problemov aeronavtike v celotnem ciklu raziskav in razvoja. · Mobilizirani viri okrepljeni s sinergijami pri številnih zainteresiranih straneh. · Učinkovita struktura upravljanja ter proaktivno sodelovanje svetovalnih teles (NSRG in STAB). · Visoka kakovost postopkov in metodologije. · Povečanje prepoznavnosti z razširjanjem rezultatov v znanstvenih publikacijah in na konferencah, aeronavtičnih sejmih in razstavah. || POMANJKLJIVOSTI · KPI in ocenjevalec tehnologije niso dovolj razviti za prikazovanje širšega okoljskega in družbeno-gospodarskega vpliva. · Neustrezno ravnovesje med znanstvenimi in upravnimi nalogami izvršnega odbora skupnega podjetja: – obremenjujoča upravna pravila, predpisi in nadzor ter – nezadostni tehnični viri (na ravni skupnega podjetja) za obravnavo horizontalnih vprašanj. · Nizka prožnost zlasti v zvezi s proračunskimi vprašanji; pomanjkanje varnostne rezerve. · Neizpolnjeni cilji kakovosti in učinkovitosti pri nekaterih ITD. · Ni aktivne uporabe povratnih informacij TE v okviru posameznih ITD. · Nezadostna dodelitev sredstev podjetij v okviru nekaterih ITD. · Pomanjkanje jasnih prednostnih nalog pri dodeljevanju sredstev za projekte v okviru nekaterih ITD. · Še vedno nezadostna komunikacija med posameznimi ITD. · Omejeno usklajevanje z nacionalnimi/mednarodnimi pobudami, kar bi lahko privedlo do neučinkovite uporabe virov.

PRILOŽNOSTI · Čisto nebo kot možna platforma za razvoj skupne evropske vizije za okoljsko usmerjene raziskave v aeronavtiki. · Razvoj novih modelov financiranja. · Poročanje o širših družbeno-gospodarskih in okoljskih vplivih, ki ne vključuje zgolj zainteresiranih strani iz aeronavtike. · Iskanje sinergij in potencialne medsebojne bogatitve z drugimi industrijskimi sektorji. · Vzpostavitev ugodnega okolja za projekte stopnje 2 v okviru naslednjega programa EU za raziskave. || NEVARNOSTI · Negativno dojemanje med ključnimi skupinami zainteresiranih strani. · Pomanjkljivo določanje prednostnih nalog pri dodeljevanju ključnih virov s strani glavnih akterjev (pridruženih članov), kar povzroča neskončne težave: zmanjšanje obsega, prerazporeditve... · Neupoštevanje ključnih sprememb v potrebah aeronavtičnega trga. · Spremembe v strukturi evropske industrije, tj. nova lastniška razmerja ali skupna podjetja.

FCH

PREDNOSTI · Osnovno načelo javno-zasebnega partnerstva v raziskavah na področju FCH se je izkazalo za uspešno. · FCH JU je bilo ustanovljeno kot osrednji element evropske strukture za gorivne celice in vodik. · FCH JU se je izkazalo kot dober instrument za dogovarjanje o strateškem raziskovalnem programu in potencialno učinkovito porabo proračuna za raziskave. · Znotraj industrijskega in raziskovalnega združenja so bile oblikovane močne skupnosti. · Zagotavljanje stalnega razvoja pod vodstvom industrije v smeri dolgoročnih ciljev prek različnih gospodarskih ciklov. · Izjemna mobilizacija in združevanje virov in strokovnega znanja. · Dosežena kritična masa za uporabo v avtomobilski industriji. · Stabilna proračunska sredstva za dolgoročni razvoj, ki privabljajo zasebni sektor. · Močna udeležba zainteresiranih strani, zlasti vključevanje industrije in sodelovanje z raziskovalnim združenjem. · Upravljanje je vzpostavljeno in deluje. · Koordinatorji projektov menijo, da je vodenje projektov pozitivno. || POMANJKLJIVOSTI · Obremenjujoča upravna pravila, predpisi in nadzor. · Podoptimalna poraba sredstev in neprimerno ravnovesje med znanstvenim in administrativnim osebjem. · Stopnje financiranja projektov so nižje od stopenj iz OP in nepredvidljive. · Odsotnost jamstvenega sklada za pomoč MSP v slabem finančnem položaju. · Pomanjkanje skladnega pristopa za stacionarne uporabe in zgodnje trženje. · Pomanjkanje usklajevanja z nacionalnimi programi; neenako sodelovanje in zavzetost držav članic v FCH JU. · Nezadostna prilagodljivost za posodobitev zastarelih ciljev. · Malo izmenjav med FCH JU in programom temeljnih raziskav OP. · Nezadostne strategije in prizadevanja za ciljno komuniciranje in razširjanje rezultatov ter slaba prepoznavnost. · Nezadostno spremljanje in upravljanje znanja na ravni projektov, programov in politik. · Napredek pri delu na področju medsektorskih dejavnosti ni zadosten.

PRILOŽNOSTI · Prispevek k reševanju družbenih izzivov EU, ki so bili opredeljeni v energetski in prometni politiki ter politiki glede podnebnih sprememb. · Vzpostavitev vodilnega položaja Evrope na novem področju z velikim potencialom. · Vzpostavitev resnične usklajenosti med regionalnimi, nacionalnimi in evropskimi pobudami. · Povečanje prepoznavnosti, ki bo povod za nove vstope in politično podporo. · Spodbujanje najboljših praks in povečanje ozaveščenosti javnosti in oblikovalcev politik v Evropi o tehnologiji. · Oblikovanje skupne vizije in obveščanje udeležencev in upravičencev. · Spodbujanje usklajene in obsežne uporabe in krepitve zmogljivosti tehnologije FCH. · Zaradi omejitev električnih akumulatorskih vozil bi lahko industrija in politika svoje zanimanje preusmerili k električnim vozilom na gorivne celice. · Vključevanje velikih količin električne energije iz obnovljivih virov z uporabo vodika kot sredstva za skladiščenje energije. · Sodelovanje z drugimi industrijskimi panogami lahko ustvari nove možnosti za podjetja, vključno z MSP. · Sinergije in sodelovanje z drugimi programi v celotni vrednostni verigi. || NEVARNOSTI · Nizke cene energije in neustrezni ukrepi politike. · Preusmeritev pozornosti k ciljem politike EU na področju podnebja, energije in konkurenčnosti. · Neuspešno privabljanje potrebnih naložb za dobavitelje in industrijo na področju infrastrukture. · Nerešene tehnične ovire, zlasti glede zmogljivosti in stroškov. · Pomanjkanje konkurenčnosti EU ali zaostanek v primerjavi z Azijo in Severno Ameriko v bližnji prihodnosti. · Pomanjkanje odprtosti izvoznih trgov (npr. Azija). · Nezmožnost vzpostavitve ustreznih spodbud za uveljavljanje na trgu. · Pomanjkanje politične podpore/podpore politike za FCH. · Majhno sprejemanje med končnimi uporabniki zaradi nezmožnosti seznanjanja družbe s koristmi in/ali zaradi nesreč. · Dolgotrajna gospodarska in finančna kriza lahko zmanjša zanimanje javnega in/ali zasebnega sektorja. · Prodor konkurenčnih tehnologij. · Neusklajene in nepovezane predstavitve na ravni EU, držav članic in regionalni ravni, ne da bi se upoštevali razvoj proizvoda, možnosti trženja in dodatne zmogljivosti z razvojem komercialnega proizvoda.

IMI

PREDNOSTI · Priznano kot vodilno globalno javno-zasebno partnerstvo na področju zdravstvenega varstva, zlasti v ZDA. · Edinstven model sodelovanja za zadovoljevanje nekonkurenčnih in neizpolnjenih potreb po zdravljenju (odpravljanje nedelovanja trga). · Katalizator za naložbe zasebnega sektorja v evropske biofarmacevtske raziskave in razvoj. · Visoka kakovost znanstvenih rezultatov in dinamične mreže akademskega sveta, MSP in industrije. · Večja raven zaupanja med številnimi ustreznimi skupinami zainteresiranih strani, vključno z regulativnimi organi. · Kritična masa strokovnega znanja za odpravo najbolj kompleksnih problemov na področju zdravstvenega varstva v celotnem ciklu raziskav in razvoja. · Mobilizirani viri okrepljeni s sinergijami pri številnih zainteresiranih straneh. · Pobuda pod vodstvom industrije z močno podporo izvršnih direktorjev podjetij iz federacije EFPIA in osredotočenost na oprijemljive rezultate. || POMANJKLJIVOSTI · Pomanjkanje jasne in ciljno usmerjene strategije komuniciranja; majhna prepoznavnost. · KPI niso dovolj razviti za prikazovanje širšega družbeno-gospodarskega vpliva. · Nezadostne spodbude za udeležbo MSP in podjetij, ki niso člani EFPIA. · Še vedno preveč birokratski postopki in predpisi. · Svetovalni organi ne izpolnjujejo svojega potenciala. · Pomanjkanje udeležbe držav članic, zaradi česar ni usklajenosti s politikami in strategijami držav članic. · Neustrezno ravnovesje med znanstvenimi in upravnimi nalogami v izvršnem uradu IMI, kar kaže na potrebo po novih znanjih in spretnostih. · Niso vključena vsa podjetja federacije EFPIA. · Pomanjkanje načrtov za trajnost projekta.

PRILOŽNOSTI · Večji poudarek na obvladovanju izzivov na področju zdravja starajočega se prebivalstva z velikim družbeno-gospodarskim vplivom. · Opiranje na IMI in učenje od nje kot uveljavljenega modela za spodbujanje vključevanja zainteresiranih strani, npr. bolnikov, regulativnih organov. · Čim večje povečanje potenciala IMI kot platforme za oblikovanje skupne vizije npr. na področju zdravstvene politike. · Povečanje obsega in privabljanje naložb iz držav zunaj EU za biomedicinske raziskave in razvoj. · Spodbujanje drugih morebitnih možnosti financiranja npr. prek tveganega kapitala in/ali posojil EIB. · Nadaljnje izboljšave okolja za biofarmacevtske raziskave in razvoj z odpravo ozkih grl ali izboljšanjem postopkov, npr. za klinična preskušanja. · Raziskovanje možnosti za vključitev drugih sektorjev in zainteresiranih strani, npr. plačnikov, organov za ocenjevanje zdravstvene tehnologije. · Razvoj novih modelov financiranja, da se preučijo rezultati in poveča trajnost. || NEVARNOSTI · Zmanjšanje politične podpore za IMI. · Motnje v ravnovesju med predkonkurenčnimi in konkurenčnimi mejami. · Pomanjkanje usklajevanja z nacionalnimi pobudami, kar vodi v neučinkovito porabo sredstev. · Konkurenca drugih javno-zasebnih partnerstev po svetu, kar vodi v zmanjšanje zanimanja podjetij. · Vse večje regulativno breme in zaostrovanje sistemov oblikovanja cen in povračila stroškov. · Izguba ključnega osebja v IMI. · Upočasnitev gospodarske rasti, ki vodi v pomanjkanje finančnih sredstev. · Negativno dojemanje med ključnimi skupinami zainteresiranih strani (bolniki, plačniki, regulativnimi organi). · Izguba konkurenčne prednosti v razmerju do novih, hitro razvijajočih se gospodarstev (npr. Kitajska, Brazilija). · Zmanjšanje ugleda in podpore v EU kot posledica neizpolnitve. · Zmanjšanje politične podpore za skupno podjetje IMI.

PRILOGA III: Sestava komisij strokovnjakov za ocenjevanje

Člani komisije strokovnjakov za ocenjevanje || JTI JU

QUENTIN, Francois (predsednik) (FR), predsednik upravnega odbora HUAWEI Francija in član svetovalnega sveta skupine HUAWEI, član svetovalne skupine za urad predsednika vlade; || CS

BROUCKAERT, Jean Francois (poročevalec) (BE), izredni profesor na oddelku za turbinske stroje in pogonsko tehniko Inštituta von Karman za dinamiko tekočin (VKI), Belgija; || CS

Ivonne HERRERA (NO), višja znanstvenica pri SINTEF ICT, oddelek za varnost in zaščito programske opreme, z več kot 20-letnimi izkušnjami v sektorju na področju letalske elektronike, vzdrževanja, upravljanja zračnega prometa ter varnostnih analiz za letalstvo ter naftno in plinsko industrijo; članica komisije za prvo vmesno oceno leta 2010. || CS

Enzo BERTOLINI (IT), direktor fundacije Clément Fillietroz, ki upravlja astronomski observatorij in planetarij v dolini Aoste (raziskave na področju astrofizike in znanstvene komunikacije za študente in splošno javnost); član komisije za prvo vmesno oceno leta 2010; || CS

Anneli Ojapalo (predsednica) (FI), izvršna direktorica podjetja Ojapalo Consulting Oy in koordinatorka programa v okviru finskega programa za gorivne celice 2007–2013; || FCH

Nigel Lucas (poročevalec) (UK), neodvisni svetovalec z več kot 30-letnimi izkušnjami v energetskem sektorju; nekdanji izvršni direktor podjetja Environmental Resources Management, profesor na centru za okoljsko tehnologijo (Imperial College). || FCH

Helge Holm-Larsen (DK), sedanja izvršna direktorica podjetja SME TEGnology, nekdanja direktorica Topsoe Fuel Cell A/S; || FCH

Dirk De Keukeleere (BE), neodvisni svetovalec na področju prometne in energetske tehnologije, nekdanji raziskovalec/direktor na flamskem inštitutu za tehnološke raziskave na področju gorivnih celic, avtomobilov in energije. || FCH

Jackie Hunter (predsednica) (UK) izvršna direktorica podjetja OI Pharma Partners Ltd. Njeno podjetje drugim podjetjem in organizacijam pomaga pri razvoju in izvajanju odprtih inovacijskih strategij, zlasti na področju raziskav in razvoja bioloških znanosti. Jackie je bila pred tem višja podpredsednica pri podjetju GlaxoSmithKline in predsednica skupine direktorjev za raziskave pri federaciji EFPIA. V podjetju GSK je njena poslovna enota zagotovila 17 kliničnih potrditev koncepta. Bila je članica mednarodnih odborov in političnih skupin na področju farmacevtskih raziskav in razvoja. Kot neizvršna direktorica delniške družbe in skrbnica/upraviteljica za akademske in druge organizacije je pridobila širok pregled nad številnimi skupinami zainteresiranih strani. || IMI

Marcin Szumowski (poročevalec) (PL), predsednik in izvršni direktor, OncoArendi Therapeutics, ustanovitelj, BTM Mazovia. Po uspešni karieri raziskovalca v Združenih državah Amerike je Marcin Szumowski od leta 2000 dejaven pri prenosu tehnologije in novoustanovljenih podjetjih; poleg tega je soustanovil in vodil tri novoustanovljena podjetja, vključno z Medicalgorithmics S.A., ki zdaj kotira na borzi in v katerem je imel funkcijo predsednika in izvršnega direktorja v obdobju 2005–2010. Od leta 2001 je vodja pisarne za mednarodne odnose in vodenje projektov na inštitutu Nencki za eksperimentalno biologijo. Bil je član komisije neodvisnih strokovnjakov, ki je Evropski komisiji pomagala pri oceni učinka IMI2. || IMI

Tom Andersen (DK) je vodja regionalnega urada Evropske investicijske banke za Bližnji vzhod v Kairu in neodvisni svetovalec. Do pred enim letom je bil namestnik svetovalca za ekonomske zadeve pri Evropski investicijski banki, specializiran za ocenjevanje ekonomske upravičenosti projektov za raziskave in razvoj ter financiranja projektov v farmacevtskem in kemičnem sektorju. Pred tem je delal na področju prevzemov in odsvojitev v industrijskem konglomeratu in za Novo Nordisk, farmacevtsko družbo s sedežem v EU, kjer je ocenjeval in poročal o dogodkih na področju odkrivanja zdravil in razvoja podjetja. Bil je član komisije neodvisnih strokovnjakov za prvo oceno skupnega podjetja IMI. || IMI

Bart Wijnberg (NL) – Bart Wijnberg je pred upokojitvijo delal za nizozemsko ministrstvo za zdravje, blaginjo in šport, kjer je bil pristojen za naročilo ključnega poročila SZO o prednostnih zdravilih za Evropo in svet za namene 7. OP in za uvedbo nizozemskega javno-zasebnega partnerstva Top Institute Pharma (TI Pharma). Bil je član kontaktne skupine držav članic, držav kandidatk in pridruženih držav za IMI ter komisije neodvisnih strokovnjakov za prvo oceno skupnega podjetja IMI. || IMI

Maria Rosaria Di Nucci (IT) je višja raziskovalka v raziskovalnem centru za okoljsko politiko na univerzi Freie Universität Berlin ter neodvisna svetovalka. Že več kot 25 let je dejavna na področju okoljske in energetske politike ter ocenjevanja politik, poleg tega je sodelovala pri različnih pobudah EU. Dejavna je tudi na področju ocene učinka. Dr. Di Nucci je strokovna ocenjevalka za evropske organizacije za financiranje raziskav in tehnološkega razvoja in za Komisijo. Kot strokovnjakinja sodeluje tudi pri oceni skupnega podjetja Čisto nebo ter skupnega podjetja za gorivne celice in vodik. || CS, FCH, IMI